**Lehman on niin kaunis** (myös *Kaunis Lehman*, ital. *Cretinetti che bello*, *Cretinetti troppo bello*, *Cretinetti e le donne* ja muita nimityksiä) on vuonna 1909 valmistunut italialainen komediaelokuva. Lyhyen farssin päähenkilöä Cretinettiä (Suomessa Lehman) esittää ranskalainen André Deed.

Juoni
-----

Lehman saa kutsun ystävänsä häihin ja pukeutuu parhaimpiinsa. Ulkona kaikki naiset ihastuvat Lehmaniin ja lähtevät jahtaamaan häntä. Hääjuhlassa Lehman hurmaa morsiamen ja joutuu pakenemaan paikalta. Lopulta naiset saavat Lehmanin kiinni ja repivät hänet palasiksi. Naisten lähdettyä pois Lehmanin ruuminosat kiinnittyvät jälleen paikoilleen.

Tuotanto ja teemat
------------------

Torinolaisen Itala Filmin tuottama *Lehman on niin kaunis* on hyvä esimerkki André Deedin Cretinetti-hahmon toiminnallisista farsseista. Sen komiikka perustuu porvarillisen yhteiskunnan sääntöjen, tapojen ja rituaalien järkkymiseen. Perinteiset sukupuoliroolit käännetään nurinniskoin, ja naisista tulee miesten pelkäämiä saalistajia. Ranskalaisista esikuvista lainattu törmäilevä ja koko ajan kiihtyvä takaa-ajo on tyypillinen piirre varhaisissa italialaisissa komedioissa. Päähenkilön narsismi johtaa täystuhoon, mutta lopussa kaikki palautuu entiselleen.

Elokuvaa on pidetty esimerkkinä varhaisen mykkäelokuvan porvarillisen sovinnaisuuden vastaisesta avantgardismista. Trikkikuvaukseen perustuva jäsenten irtoaminen ja uudelleen kiinnittyminen oli nähty jo aiemmin Georges Mélièsin elokuvissa, joissa myös Deed esiintyi (esim. *Dislocation mystérieuse*, 1901). Takaa-ajokohtauksen on arveltu vaikuttaneen Buster Keatonin *Seitsemän mahdollisuutta* (*Seven Chances*, 1925) -elokuvaan.

*Lehman on niin kaunis* oli yksi Deedin suosituimmista italialaiskomedioista. Sitä esitettiin Suomessa loppuvuodesta 1909.

Restaurointi
------------

Elokuva on säilynyt Torinon Kansallisen elokuvamuseon kokoelmissa. Alkuperäisestä 190 (tai 97) metrin pituudesta on jäljellä 84 (tai 115) metriä. Restaurointi on nähtävissä museon Vimeo-sivustolla.

Lähteet
-------

* Bertellini, Giorgio (ed.): *Italian Silent Cinema: A Reader*. New Barnet: John Libbey Publishing, 2013. ISBN 9780-86196-670-7.

### Viitteet

1. 1 2  Enciclopedia del cinema in Piemonte *torinocittadelcinema.it*. Viitattu 15.7.2017.
2. 1 2  *Directory of World Cinema: Italy*, s. 52–53. Bristol–Chicago: Intellect, 2011. ISBN 978-1-84150-400-1.
3. ↑  Italian Silent Cinema, s. 204.
4. ↑  Italian Silent Cinema, s. 174.
5. 1 2  Bernardini, Aldo (con la collaborazione di Vittorio Martinelli): *Il cinema muto italiano: I film dei primi anni. 1905–1909*, s. 263–265. Biblioteca di Bianco e Nero. Roma: Nuova ERI, Centro Sperimentale di Cinematografia, 1996. ISBN 88-397-0913-4.
6. ↑  Olympia Teatterin mainos.  *Hufvudstadsbladet*, 14.11.1909, s. 5. Artikkelin verkkoversio.
7. ↑  Olympia Teatterin mainos.  *Uusi Suometar*, 16.11.1909, s. 2. Artikkelin verkkoversio.
8. ↑  Ympäri Maailman -elokuvateatterin mainos.  *Tampereen Sanomat*, 21.11.1909, s. 1. Artikkelin verkkoversio.
9. ↑  European Film Gateway *europeanfilmgateway.eu*. Viitattu 15.7.2017.
10. ↑  Cineteca MNC *vimeo.com*. Viitattu 15.7.2017.

Aiheesta muualla
----------------

* *Lehman on niin kaunis* Internet Movie Databasessa. (englanniksi)